Mikloško, Jozef, poslanec NR SR (2015-09-24):
Vážený pán predseda, vážený pán minister, vážení kolegovia, kolegyne, ja som si teraz rýchlo ten zákon otvoril, už som si ho prečítal predtým dávnejšie, ale v súvislosti s tou obrázkovou prílohou tam, ktorá je, tak pár slov dovoľte k tomu. Samozrejme, liečenie šokom je veľmi dôležité a niektoré krajiny to využívajú. Ja sa pamätám, že keď potraty prudko rástli vo Švédsku, je tomu ešte pred revolúciou, tak Švédi sa rozhodli priamy prenos potratu dať do televízie. Stalo sa to, Švédsko bolo šokované, všetci protestovali, ale potraty prudko poklesli a už potom, či znovu stúpli, to neviem, ale isteže asi aj áno. Samozrejme, fajčenie, ja každému hovorím, keď fajčíš alebo piješ, alebo droguješ, tak ja by som ťa nikdy do roboty nezobral. Aj pri fajčení, no ničíš si svoje telo, zdravie, nevieš si povedať, že nie, a tak ďalej a tak ďalej. Čiže už mladí ľudia, keď vidím peknú dievku na chodníku ísť a cigaretu v ústach, večná škoda, lebo je to, aj neskoršie jej to určite poškodí, aj pri tehotenstve, aj pri všetkom. Ale nechcem tu moralizovať. Čiže určite treba aj proti fajčeniu bojovať, už máme rôzne nadpisy tam, obávam sa, že to nejako nekleslo napriek tomu, že na tých cigaretách je neviem čo napísané. Alkohol je veľmi podobná vec. Na Slovensku sa dosť pije, to všetci vieme, najmä na „vyhodze“. No na druhej strane málo je na alkoholových fľašiach napísané, čo všetko alkohol dokáže, skôr opačne teraz vidím tie reklamy rôzne aj v televízii, ale najmä teraz, keď ste si všimli, tie reklamy, že niečo, otecko, mamička, bla, bla, bla, potom nejaká Familia vodka, to vraj už mali stiahnuť. Je to po celej Bratislave stále, sú to naozaj priblblé reklamy, ani v podstate neviem, že či je to v prospech alkoholu alebo proti alkoholu. Je to, samozrejme, v prospech, ale je to netaktné, nevhodné a ten, kto to robil, by som ho rovno vyhodil z tej firmy, pretože to bola nezrozumiteľná reklama, otecko, mamička, tie deti, alebo mládežníkov, prilepiť im ústa, proste je to nepochopiteľné. No, čiže iste aj v alkohole by mohlo a malo byť podstatne tvrdšie, najmä v tvrdom alkohole. Ja tvrdím, že keď som bol veľvyslancom, vždy som bol proti alkoholu, proti cholesterolu a proti protokolu, čo sa mi v Taliansku veľmi osvedčilo, ale zas víno nie je alkohol, to tak všetci dobre vieme. Čiže myslím si, že ide o tvrdý alkohol. O drogách, samozrejme, nechcem tuná moralizovať tiež, ale proste je to tiež vážna pliaga, nezačnite len s tým, že si dáte marišku, to pokračuje ďalej, čiže snaha o nejakú legalizáciu by bola veľmi zlá, už tuná liberáli vykrikujú, ale iné je dekriminalizácia, ale toto je iná téma. Proste chcem len povedať, že tu je veľa vecí, ktoré škodia národu, škodia mladým a na ktorých nerobíme tak drasticky nátlak alebo teda depropagandu, ako to robíme teraz. Pozrime si tie obrázky. Neviem, či sú celkom rozumné všetky. Pozrite si ich ešte, proste krv a umieranie a neviem čo všetko, lebo cez mnoho iných vecí sa dá k takýmto umieraniam a krvi dostať, všetky, minister zdravotníctva to dobre vie, rakoviny a neviem čo všetko, ako končia a čím sú zapríčinené. Iste aj fajčením. Ja pripomínam napríklad tú potratovú kampaň, protipotratovú. Pamätáte sa, keď pani Tutková dala na všetky bilbordy proste veľmi pravé časti ľudských embryí a tak ďalej, že to vyvolalo veľkú antipropagandu, tak je to tiež svojím spôsobom liečenie šokom. Aj keď si myslím, že fakt že týmto štýlom proste tiež sa mi zdá, že je príliš drastické bojovať proti potratom, dá sa celkom ináč, osvetou, výchovou v rodine a tak ďalej, podporou rodín, je to mnohoparametrický problém, a nielen bilbordami, kde vidíme roztrhané detské telíčka. Čiže ja by som doporučoval, keby z tých obrázkov sa, a naozaj aj nejaká etická komisia alebo komisia, ktorá má cit pre aj nejaké, by som povedal, reálnosť a psychologický dosah na ľudí, sa vybrali tie, ktoré sú také, ktoré naozaj ukážu ľuďom, že fajčenie je hlúposť, a to treba najmä mladým robiť, ale ktoré zároveň nevyvolajú proste nejaké totálne šoky. Pozrite si tie obrázky, teraz som si ich aj ja pozrel, to ma povzbudilo k tomu, aby som pár slov k tomuto povedal nepripravených. A teda toto je prvé čítanie alebo druhé, pán minister? Prvé čítanie, takže nateraz stačí, ale v druhom čítaní by sme mohli trošička tú prílohu upraviť. Hoci som zásadne proti fajčeniu a mladým poviem, keď fajčíš a nešportuješ, tak na starobu budeš chorý, nervózny, nemožný, nevýkonný, a teda rozmysli si to teraz, teraz je to fajnové, dám si cigarety poťahovať, ale uvidíš, jak to potom dopadne. Ďakujem pekne.